Covid-19-statistieke: SA ‘tegnies in derde vlaag’(Argieffoto: Unsplash) Suid-Afrika het die derde vlaag van die dodelike Covid-19-pandemie “tegnies” Donderdagaand binnegegaan – en nog 9 149 nuwe koronavirusgevalle is bevestig. Dít volgens die nasionale instituut vir oordraagbare siektes (NIOS) in die jongste bywerking van Covid-19-gevalle. Die positiwiteitskoers staan tans op 15,7%. Die amptelike aankondiging dat Suid-Afrika tans ŉ derde vlaag van die virus ondervind, is gegrond op ŉ definisie wat vroeër uiteengesit is deur die ministeriële advieskomitee. Daarvolgens word ŉ nuwe vlaag gedefinieer as wanneer die bewegende gemiddeld oor die vorige sewe dae die 30%-drempel van ŉ vorige vlaag bereik. Die meeste nuwe gevalle is Donderdag in Gauteng (61%) aangemeld, gevolg deur die Wes-Kaap (10%). Die Vrystaat en Noordwes was elk vir 6% van nuwe gevalle verantwoordelik. Daar was in die voorafgaande 24 uur ŉ toename van 844 hospitaalopnames en 127 sterftes is in dieselfde tydperk in hospitale bevestig. Tot dusver 1 722 086 laboratoriumtoetse vir Covid-19 gedoen. Die jongste beskikbare syfer vir inentings wat in Suid-Afrika toegedien is, staan tans op 1 619 011.